**ЗАКОН**

**О ИЗМЈЕНАМА И ДОПУНАМА УРЕДБЕ СА ЗАКОНСКОМ СНАГОМ О КОМПЕНЗАЦИОНОМ ФОНДУ РЕПУБЛИКЕ СРПСКЕ**

Члан 1.

У Уредби са законском снагом о Компензационом фонду Републике Српске („Службени гласник Републике Српске“, бр. 46/20 и 53/20) у члану 2. став 1. мијења се и гласи:

„(1) Циљ ове уредбе је пружање помоћи у спровођењу мјера превенције ради спречавања ширења инфекција вирусима; дијагностиковања, лијечења, рехабилитације и збрињавања лица обољелих од вируса и поствирусних реконвалесцената, те санирање посљедица насталих усљед појаве заразних болести и потешкоћа **насталих** усљед ширења заразне болести изазване вирусом корона (SARS-CoV-2).“

У ставу 2. т. 3) и 4) мијењају се и гласе:

„3) Фонду здравственог осигурања Републике Српске, ЈЗУ Институту за јавно здравство Републике Српске, здравственим установама у Републици Српској, установама социјалне заштите за смјештај лица у Републици Српској, центрима за социјални рад у Републици Српској,

4) запосленима у јавном сектору у Републици Српској.“

**Члан 2.**

У члану 3. став 1. мијења се и гласи:

„(1) Директна подршка подразумијева мјере финансијске и нефинансијске помоћи и подстицаја радиостварења циља наведеног у члану 2. став 1. ове уредбе.“

Ст. 5. и 6. бришу се.

Члан 3.

Члан 6. мијења се и гласи:

„Дјелатност Компензационог фонда је управљање и располагање намјенским средствима директне подршке за реализацију циља из члана 2. став 1. ове уредбе.“

Члан 4.

Члан 9. мијења се и гласи:

„(1) Средства из члана 7. став 1. ове уредбе одобравају се пословним субјектима и предузетницима који су претрпили или трпе штету усљед ширења заразне болести изазване вирусом корона (SARS-CoV-2) на начин:

1) да им је на основу закључка Републичког штаба за ванредне ситуације у поступку обавезног спровођења мјера за реаговање на појаву и спречавање ширења заразне болести изазване вирусом корона (SARS-CoV-2), одлуком Владе забрањено обављање дјелатности или су имали дјелимични или потпуни прекид рада,

2) да су упућивали раднике на плаћено одсуство (чекање) због смањеног обима пословања.

(2) За остваривање права на средства из става 1. овог члана пословни субјекти и предузетници обавезни су да испуњавају сљедеће опште услове:

1) да имају регистровано сједиште у Републици Српској,

2) да имају финансијски губитак, односно пад пословног прихода настао као посљедица ширења заразне болести изазване вирусом корона (SARS-CoV-2).

(3) Поступак додјеле средстава пословним субјектима и предузетницима спроводи се на основу јавног позива за додјелу средстава, у којем се обавезно наводe предмет, износ расположивих средстава за додјелу, услови за учешће, списак потребне документације, образац захтјева, начин, мјесто и рок за подношење захтјева.

(4) Компензациони фонд утврђује износ средстава расположивих за додјелу, а ресорно надлежно министарство расписује јавни позив за додјелу средстава, који објављује у једном од средстава јавног информисања доступном на територији Републике Српске и на интернет страници надлежног министарства.

(5) **Ресорно надлежно министарство спроводи поступак и по завршеном поступку јавног позива доставља Управном одбору Компензационог фонда приједлог за додјелу средстава.**

**(6) Одлуку о исплати средстава финансијске и нефинансијске помоћи и подстицаја доноси Управни одбор Компензационог фонда.**

**(7)** На приједлог Управног одбора Компензационог фонда Влада доноси уредбу којом прецизира начин и поступак утврђивања настале штете и објављивање јавног позива за додјелу средстава пословним субјектима и предузетницима ради санирања штете настале ширењем заразне болести изазване вирусом корона (SARS-CoV-2).“

Члан 5.

Послије члана 9. додају се нови чл. 9а, 9б. и 9в, који гласе:

„Члан 9а.

1. Средства из члана 7. став 1. ове уредбе одобравају се Заводу за запошљавање за субвенционисање доприноса за незапосленост која је настала усљед ширења заразне болести изазване вирусом корона (SARS-CoV-2), у случају да Завод за запошљавање не располаже довољним износом средстава за субвенционисање тих доприноса из редовних средстава.
2. Корисник средстава из става 1. овог члана уз образложен захтјев за додјелу средстава доставља ресорном надлежном министарству преглед поднесених захтјева за субвенционисање доприноса за незапосленост и спецификацију потребних средстава.
3. На основу образложеног захтјева из става 2. овог члана, ресорно надлежно министарство упућује информацију Управном одбору Компензационог фонда са приједлогом одлуке о субвенционисању доприноса за незапосленост.
4. Управни одбор Компензационог фонда доноси одлуку из става 3. овог члана и врши дознаку одобрених средстава.
5. Корисник средстава Компензационог фонда из става 4. овог члана дужан је дозначена средства намјенски искористити у складу са одлуком Управног одбора Компензационог фонда, те након реализације одлуке о одобравању средстава, доставити извјештај о намјенском утрошку финансијских средстава Управном одбору Компензационог фонда путем ресорно надлежног министарства.

Члан 9б.

1. Средства из члана 7. став 1. ове уредбе одобравају се корисницима из члана 2. став 2. тачка 3) ове уредбе ради помоћи у спровођењу мјера превенције спречавања ширења инфекције вирусима, дијагностиковања, лијечења, рехабилитације и збрињавања лица обољелих од вируса и поствирусних реконвалесцената.
2. Корисници средстава из става 1. овог члана, уз образложен захтјев за додјелу средстава **финансијске и нефинансијске помоћи и подстицаја,** достављају ресорном надлежном министарству преглед планираних активности и спецификацију трошкова.
3. Компензациони фонд утврђује износ средстава расположивих за додјелу, а ресорно надлежно министарство утврђује критеријуме за додјелу средстава у зависности од епидемиолошке ситуације, броја корисника обухваћених појединим мјерама из става 1. овог члана и броја запослених по појединим установама као корисницима средстава.
4. На основу захтјева из става 2. овог члана, утврђених критеријума за додјелу средстава и пратеће документације ресорно надлежно министарство упућује информацију Управном одбору Компензационог фонда са приједлогом одлуке.
5. **Одлуку о исплати средстава финансијске и нефинансијске помоћи и подстицаја доноси Управни одбор Компензационог фонда, на основу приједлога ресорно надлежног министарства** из става 4. овог члана, те у складу са донесеном одлуком врши дознаку одобрених средстава.
6. Корисник средстава Компензационог фонда из става 5. овог члана дужан је дозначена средства намјенски искористити у складу са одлуком Управног одбора Компензационог фонда, те након реализације одлуке о одобравању средстава **финансијске и нефинансијске помоћи и подстицаја**, доставити извјештај о намјенском утрошку средстава Управном одбору Компензационог фонда путем ресорно надлежног министарства.

Члан 9в.

1. Средства из члана 7. став 1. ове уредбе одобравају се запосленима у јавном сектору, у случају да су обављали послове под посебно отежаним условима рада у поступку обавезног спровођења мјера за реаговање на појаву и спречавање ширења заразне болести изазване вирусом корона (SARS-CoV-2), на приједлог ресорно надлежног министарства.
2. Корисници средстава из става 1. овог члана, уз образложен захтјев за додјелу средстава, ресорно надлежном министарству достављају преглед предузетих активности, број запослених који су обављали послове под посебно отежаним условима рада и спецификацију трошкова.
3. Компензациони фонд утврђује износ средстава расположивих за додјелу, а ресорно надлежно министарство утврђује критеријуме за додјелу средстава у зависности од епидемиолошке ситуације и броја корисника обухваћених појединим мјерама из става 1. овог члана.
4. На основу захтјева из става 2. овог члана, утврђених критеријума за додјелу средстава и пратеће документације ресорно надлежно министарство упућује информацију Управном одбору Компензационог фонда са приједлогом одлуке о одобравању средстава за запослене у јавном сектору који су обављали послове под посебно отежаним условима рада.
5. Управни одбор Компензационог фонда доноси одлуку из става 4. овог члана, те у складу са донесеном одлуком врши дознаку одобрених средстава.
6. Корисник средстава Компензационог фонда из става 5. овог члана дужан је дозначена средства намјенски искористити у складу са одлуком Управног одбора Компензационог фонда, те након реализације одлуке из става 4. овог члана, доставити извјештај о намјенском утрошку средстава Управном одбору Компензационог фонда путем ресорно надлежног министарства.“

Члан 6.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-740/21 ПРЕДСЈЕДНИК

Датум: 30. септембра 2021. године НАРОДНЕ СКУПШТИНЕ

Недељко Чубриловић